GiliGold/VAD_KnessetCorpus huggingface dataset:
יובל יאמין: בקורס הקודם בשנה שעברה שני חבר'ה לא נכנסו לקורס, נפסלו פסיכולוגית.
יובל יאמין: יש מבחני אמצע.
יובל יאמין: הקורס הוא כבר לא ח"ל.
יובל יאמין: עוברים שם קורס מושקע ביותר, מגיעים לשם חבר'ה יוצאי שב"כ, יוצאי משטרת ישראל, המון סימולציות, המון סדנאות תשאול.
יובל יאמין: קורס איכותי, מבחן אמצע, מבחן סוף, המון חניכה, המון המון הפעלות.
מירב בן ארי: האם השירות הפסיכולוגי מלווה אותם גם לאורך השירות?
מירב בן ארי: כי הם נתקלים בעבירות מין קשות, בהתאבדויות, בפעילות עבריינית.
מירב בן ארי: יש איזשהו גורם פסיכולוגי שמלווה אותם במהלך שירותם?
יובל יאמין: כן, זה נקרא "חוסן נפשי".
יובל יאמין: הכנסנו בשנה האחרונה מערך שנקרא "חוסן נפשי" עם מערך בריאות הנפש של צה"ל, ויש פגישות עיתיות גם על פי דרישה של הפרט וגם מופעים קבועים שאנחנו יוזמים לפורומים, פעם זה לרכזים, פעם זה לחוקרים, תלוי בהקשר.
מירי פרנקל-שור: ומה לגבי הבחור שגויס כמקור?
מירי פרנקל-שור: יש קב"ן שמלווה את הבחור?
מירי פרנקל-שור: יש איזו תמיכה נפשית?
מירב בן ארי: לא קב"ן, טיפול.
אביחי מיבר: קודם כול, אין תמיכה נפשית צמודה.
אביחי מיבר: אם יש קושי נפשי שעולה תוך כדי ההפעלה מערבים את המפקד וקב"ן.
מירי פרנקל-שור: זאת גם שאלה.
אביחי מיבר: אני מכיר חמישה מקרים כאלה בשנתיים האחרונות שהם פוטרו מלהיות מקור ועבר - - -
נירה שפק: מפקד של המפעיל או מפקד של החייל?
מירי פרנקל-שור: לא, הבחור שגויס כמקור.
אביחי מיבר: המפקד של החייל - - -
אריה ברבינג: למקור אומרים: זה ביני ובינך, ההפעלה סודית וחשאית, אתה לא מדבר על זה עם אף אחד.
אריה ברבינג: זה לשאלתך.
אריה ברבינג: זאת אומרת שיש פה, אם אכן מזוהה - - -
מירי פרנקל-שור: זאת בעיה.
אריה ברבינג: לא, ככה זה עובד, כי אם זה לא יהיה חשאי אז בשנייה אחת המקור הזה יישרף.
מירי פרנקל-שור: זאת בעיה במצ"ח.
אריה ברבינג: זאת לא בעיה במצ"ח.
מירי פרנקל-שור: זה בין המפקד למודיעין, אבל הבחור נמצא במצוקה ואסור לו לדבר.
אביחי מיבר: המקור יודע שהוא יכול לעדכן גם עורך דין וגם פסיכולוג אם הוא צריך, זה גם מופיע בהפעלה.
יוסי שיין: למה שהמקור לא יפנה?
יוסי שיין: למה שלא יהיה מצב שהמקור יופעל תוך כדי הפעלת המפקד של הבסיס שבו המקור משרת?
נירה שפק: שילוב מפקדים.
יוסי שיין: יש לך מקור מפקד בסיס בדרגת אלוף משנה, אתה תקבע מהו, שהוא מיודע לדבר הזה כשהולכים להפעיל מקור והוא כן שותף סוד.
יוסי שיין: למה לא? האם אתה חושש מזה?
אריה ברבינג: שמצ"ח יענו על השאלה הזאת, זאת שאלה מבצעית.
אביחי מיבר: מפקד יחידה יודע שמפעילים מקור.
יוסי שיין: ברגע שמפקד יודע והחייל מודע לכך שיש לו שותף סוד בדרגה כזאת גבוהה כל המשחק משתנה.
יוסי שיין: הרי אתה לא חושד במפקד של הבסיס שעניין החשאיות ייפגע.
יוסי שיין: ולכן חייל צעיר שמגויס כמקור, אם הוא מגויס תוך כדי כך שיש שיחה עם מפקד הבסיס: אתה מקור, אני מודע לזה, המשחק השתנה לחלוטין.
מירי פרנקל-שור: אבל, יוסי, גם חשוב שתהיה לו איזו תמיכה נפשית.
יוסי שיין: דיברנו על החניכה הראשונית, תמיכה נפשית וליווי.
נירה שפק: לא הבנתי, מג"ד בגבעתי יודע שיש לו חייל אצלו?
יוסי שיין: אני מדבר איתך על מצב שקודם כול יש לו ידע שהוא לא לבד בתוך המשחק, אלא המפקד שלו הוא חלק אינטגרלי מתוך האירוע.
יוסי שיין: זה הכול.
נירה שפק: אשאל שאלה ברורה, כשאתה מפעיל למג"ד בגבעתי חייל, הוא יודע?
מירב בן ארי: ברור שלא.
נירה שפק: ברור שלא.
נירה שפק: אשמח לקבל תשובה.
רם בן ברק: חברים.
רם בן ברק: מה הייתה השאלה?
נירה שפק: שאלתי לאור מה שנאמר כאן על המפקדים שאלה הכי ברורה, מג"ד בגבעתי שמופעל לו חייל יודע?
נירה שפק: אני יודעת שהתשובה היא לא.
נירה שפק: אני רוצה לשמוע את התשובה שלכם.
יוסי שיין: שאלתי את השאלה הזאת כרגע.
נירה שפק: אבל ענו לך?
רם בן ברק: חבר'ה, תנו להם לענות.
רם בן ברק: את שאלת, אתה שאלת, תנו להם לענות.
יובל יאמין: יש לנו אנשי קשר ביחידות שיודעים, איש קשר קבוע.
יובל יאמין: להגיד לך שהוא יודע מי המקור אצלו ביחידה?
יובל יאמין: הוא לא יודע.
נירה שפק: אבל הוא יודע שהופעל לו מקור?
רם בן ברק: ששש, שנייה, חבר'ה.
יובל יאמין: המקור מופעל כל הזמן, זה לא נקודתי.
נירה שפק: אז בעצם התשובה היא לא.
נירה שפק: אם עכשיו "אברהם" הופעל או "דיצה" הופעלה בגדוד מסוים, המג"ד לא יודע.
נירה שפק: הוא לא יודע לעשות כפל מפקדים.
רם בן ברק: התשובה היא לא.
אריה ברבינג: מי שיודע את נפש המקור זה המפעיל.
אריה ברבינג: תנו לי להשלים את המשפט.
אריה ברבינג: כשהמפעיל צעיר זה עובר אותו, הוא בכלל לא מרגיש את זה.
אריה ברבינג: בן אדם בוגר שיכול להכיל, יכול לזהות גם שפת גוף ומצוקה, מפעיל שהוא קצת יותר ותיק, בוודאי מפעילים עוד יותר ותיקים – אני מזכיר עוד פעם, המפעיל כבר לא לבד, יש לו גם קמ"ן עם יותר קילומטראז'.
אריה ברבינג: התפקיד שלהם לזהות אצל המקור מצוקות, בין אם המקור אמר - - -
רם בן ברק: סליחה, האריס, תקשיב, עם כל הכבוד למפעילים בני ה-24 שהם סגנים – השינוי הוא שינוי, בטח יותר טוב ממה שהיה, אבל עדיין, עם כל הכבוד, המפעיל הוא לא פסיכולוג.
רם בן ברק: כשאתה לוקח בחור צעיר והופך אותו למקור, שזה אירוע, האם יש איזשהו גורם פסיכולוגי שאומר אם הוא בכלל יכול לשאת את הנטל הזה על כתפיו?
רם בן ברק: חוץ מהמפעיל.
אביחי מיבר: אתייחס לזה כי זה חשוב.
אביחי מיבר: אסיים ואענה על השאלה.
אביחי מיבר: כשאנחנו רוצים לגייס מישהו כמקור יש תהליך לפני שמגיעים אליו.
אביחי מיבר: חלק מהשלבים זה לבדוק האם יש לו סעיפים נפשיים, ואם יש דבר כזה מתייעצים עם רע"ן קליני.
אביחי מיבר: במידה ותוך כדי ההפעלה עולה דילמה - - -
מירי פרנקל-שור: אין לו סעיפים נפשיים.
רם בן ברק: אין לו סעיפים נפשיים.
רם בן ברק: אתם מדברים, ואני חושב על הבן שלי שנמצא בצבא.
מירי פרנקל-שור: נכון, בדיוק.
רם בן ברק: הבן שלי שנמצא בצבא שפתאום נופל עליו משום מקום, בא מישהו בן 24 שיש לו המון ניסיון, כי הוא כבר בן 24, והוא עבר קורס של חמישה חודשים, וחניכה והכול.
רם בן ברק: הוא יושב מול הבן שלי ואומר לו: תקשיב, יש - - - [...], ככה וככה, אנחנו רוצים שאתה תתחיל לדווח לנו מי, מה, מו.
רם בן ברק: נופל עליו תיק.
רם בן ברק: אין לו שום רישום פלילי, אין לו שום רישום פסיכולוגי באיזשהו מקום, אז מה?
רם בן ברק: הוא פתאום נתקל בסיטואציה שהוא בין החברים שלו, שהוא גדל איתם שנתיים במסלול, לבין המפעיל שלו, שהוא בחור בן 24 שעבר הכשרה של חצי שנה.
רם בן ברק: עכשיו אני שואל, האם יש איזשהו גורם מקצועי שיגיד אם הוא יכול לקחת את זה על הכתפיים שלו או לא יכול לקחת את זה על הכתפיים שלו?
רם בן ברק: כי הוא לא יכול לספר לאבא שלו או למפקד שלו.
נירה שפק: לחברה שלו.
רם בן ברק: והוא לא יכול לספר לחברה שלו.
מירי פרנקל-שור: הוא צריך להלשין על החבר'ה שלו.
רם בן ברק: רק למפעיל, עם כל הכבוד, ויש לי הרבה כבוד למפעיל, בטח עשיתם תהליך.
רם בן ברק: האם לא נכון במקרה הזה להכניס גם גורם מקצועי שישב איתו, ושאפילו יוכל לדבר איתו בטלפון?
רם בן ברק: זאת השאלה.
מירי פרנקל-שור: נכון, בסיסי.
מירב בן ארי: שזה מה שהיה עם ניב.
מירב בן ארי: בסוף זה מה שהיה, נפלו על לוחם בגבעתי אחרי שנתיים.
רם בן ברק: עזבי את ניב עכשיו, לא מדברים על ניב.
רם בן ברק: לא נדבר על ניב.
מירב בן ארי: אבל אתה מדבר, וזה מה שהיה.
אריה ברבינג: אני אומר את עמדתי המקצועית.
אריה ברבינג: מאוד מורכב להכניס עכשיו – דבר ראשון, כמובן שהמופעל במצב מצוקה.
אריה ברבינג: לא מדויק, אני לא מסכים איתך.
אריה ברבינג: הוא עבד עם מפעיל.
אריה ברבינג: אבל אנחנו עושים הרבה מאוד פעולות, כמה שניתן, חלקן מניפולטיביות וחלקן אחרות, כדי להימנע מזה.
מירי פרנקל-שור: אבל זה לא מספיק.
מירי פרנקל-שור: מה המניעה מלגייס איש מקצוע שיעבוד יחד עם המפעיל?
יוסי שיין: תראה, קרתה לכם תאונה של התרסקות ג'מבו, לא אחד מת, ג'מבו התרסק כרגע, נהרגו 500 איש, זאת המצוקה.
יוסי שיין: אין מצוקה יותר.
יוסי שיין: אני אומר לך, אין מצוקה.
יוסי שיין: הייתי נוכח בהתרסקות ג'מבו שקרה לאדם הכי קרוב אליי שהתאבד, שהוא היה ראש הסנגוריה הציבורית, קראו לו ד"ר דייוויד וינר.
יוסי שיין: הוא התאבד כשהוא היה ראש הסנגוריה הציבורית כי לקחו אותו לחקירה וניסו להפיל עליו.
יוסי שיין: אתה זוכר עם השופט אזר, וניסו להפוך אותו למקור.
יוסי שיין: הוא אבא לשני ילדים, והוא ירה לעצמו בראש.
יוסי שיין: הוא לא האמין מה קורה לו.
יוסי שיין: אז התאבד אדם כזה, ואחר כך היועץ המשפטי לממשלה ושרת המשפטים לשעבר ציפי לבני, כולם אמרו: קרה לנו אסון.
יוסי שיין: קרה לכם אסון בסדר גודל יותר גדול.
יוסי שיין: ולכן אני אומר שהדיבור צריך להיות אחר.
יוסי שיין: זה לא שיש מצוקה.
יוסי שיין: ניסיתי לתת לך דוגמה.
יוסי שיין: ברגע שמעורב מפקד הבסיס ויש לו שותף סוד, לחייל עצמו יש שותף סוד, הוא לא שותף סוד שלך.
יוסי שיין: הוא עובד עם מישהו.
יוסי שיין: אתה הרי לא חושד במפקד הבסיס שהוא ידליף.
יוסי שיין: פלוס פסיכולוג, כי צריך שני שותפי סוד.
יוסי שיין: תרחיב את המעגל.
יוסי שיין: אלא אם כן אתה אומר: אני לא יכול להרחיב את המעגל הזה כשאני לא בוטח בהם.
יוסי שיין: אני לא חושב שזה המקרה.
יוסי שיין: ולכן, אתה משחרר קצת את הוונטיל הזה, כי זאת תאונה עצומה לצבא.
יוסי שיין: שמעתי את אלוף חליוה שהתראיין אצל אילנה דיין, איפה זה היה?
מירב בן ארי: זה לא חליוה, זה מוטי אלמוז.
נירה שפק: אצל מוטי אלמוז.
יוסי שיין: סליחה, כן.
יוסי שיין: זה אדם שחייו נהרסו, של האלוף, ובצדק נהרסו, כי נהרסו חיים שלמים.
יוסי שיין: אז אני אומר שאלו סדרי הגודל.
יוסי שיין: לא כשיש לו מצוקה.
יוסי שיין: אין מצוקה.
יוסי שיין: הילד שלך או הילד שלי.
יוסי שיין: [...], אני לא יודע איך הוא היה גומר את העסק הזה.
יוסי שיין: [...].
יוסי שיין: אז אני אומר שהדבר הזה הוא כל כך בסדרי גודל כשהשפה כאן היא עדיין שפה יותר מדיי מקצועית.
יוסי שיין: הדיסק לא השתנה, לדעתי.
אביחי מיבר: אשמח להתייחס.
אביחי מיבר: אחד, חייל שפונים אליו לא חייב להסכים לעבוד איתנו.
אביחי מיבר: עובדתית, אגב, אם ניקח את הנתונים, רק 18% מהחיילים שמגיעים אליהם לשיחה ומנסים לעתור אותם כמקורות מסכימים לעבוד.
אביחי מיבר: זה הנתון.
אביחי מיבר: הדבר הנוסף שחשוב להגיד הוא שחלק מהם, אחרי ששולחים אותם לחשוב על הדברים, אחרי המפגש הראשון, חוזרים ואומרים: תקשיב, חשבתי ככה בפגישה, אני מתחרט וחוזר בי.
אביחי מיבר: מה שאנחנו קוראים "מקור חד-פעמי".
אביחי מיבר: זאת אומרת שהייתה פגישה אחת, ואנחנו מבינים שאין המשכיות לאחר מכן.
אביחי מיבר: חלק גדול מהמקורות הם כאלה.
אביחי מיבר: ולכן השלב הזה של לערב עוד גורם מקצוע בשלב הראשוני פחות נכון.
אביחי מיבר: אני מסכים לחלוטין שזה נכון למקור שעובד איתנו לתקופות ארוכות.
אביחי מיבר: אני מסכים שזה נכון עם מפקד יחידה.
יוסי שיין: אז הינה, בבקשה.
אביחי מיבר: אבל אני חושב שלהפעיל עוד גורם באינטימיות שנוצרת בין המפעיל למופעל, להכניס עכשיו עוד גורם שלישי עכשיו לתוך המרכיב הזה בהתחלה זה לא נכון מקצועית.
אביחי מיבר: לטווחים ארוכים כן.
נירה שפק: השאלה מה הסיכון ומה הסיכוי.
רם בן ברק: אני חושב שאתה טועה.
רם בן ברק: הפנייה הראשונית משמעותית מאוד.
רם בן ברק: אני חושב שאם הפנייה הראשונית תהיה בין איש בן 50-40, שהוא איש מקצוע, פסיכולוג, זה לא יפגע באינטימיות של המקור.
רם בן ברק: ההפך, זה יכול לתת לו איזשהו – אני מציע שתשקלו את זה, אבל עוד לא הגענו להכול, אז אנחנו ממשיכים.
יובל יאמין: אמשיך בפעולות שביצענו ביחידה.
יובל יאמין: דובר פה על הפער של מפקדי הבסיסים בכל מה שקשור בעולם המודיעין.
יובל יאמין: אז גם פה העלינו את מעמד מפקדי הבסיסים במצ"ח, כולם בדרגת רב-סרן.
יובל יאמין: העברנו אותם הכשרות מודיעין, סדנאות, השתלמויות.
יובל יאמין: כל מי שלא גדל במודיעין עושה הסבה לפני כניסתו לתפקיד כמפקד בסיס במצ"ח.
רם בן ברק: שנבין, כמה מופעלים יש לכם בנקודת הזמן הזאת היום בצבא?
אביחי מיבר: ב-9 בחודש כשנערכתי לקראת הדיון הזה, [...].
רם בן ברק: באיזה פרק זמן גייסת אותם?
רם בן ברק: שנה?
אביחי מיבר: מתוכם [...] מופעלים קבועים שהגיעו למצב של מקור ותיק, [...] מתוכם לוחמים, וכל היתר הם מקורות שחלקם תקופה קצרה.
מירב בן ארי: כולם חיילים סדירים?
רם בן ברק: כמה פניות ראשוניות יש?
אביחי מיבר: אגיד לך בדיוק.
אביחי מיבר: עשינו [...] שיחות מתחילת השנה, [...] הביעו נכונות לעבוד איתנו.
אביחי מיבר: בסופו של דבר יש לנו ב-9 בחודש [...] אנשים שעבדו איתנו.
אביחי מיבר: אלו המספרים.
מירי פרנקל-שור: חיילים בשירות חובה.
מירב בן ארי: גם וגם.
מירב בן ארי: יש גם חובה וגם קצינים.
אביחי מיבר: צריך להגיד שיש לנו [...] קצינים ונגדים שהם מפעילי מודיעין, זה פחות או יותר היחס.
יובל יאמין: ביצענו הרבה מאוד שינויים בסוגיית מנגנוני הפיקוח והבקרה, מינינו ראש מדור הערכה אצלנו במטה, במפקדה, שעושה בקרה על הליך הגיוס.
יובל יאמין: דובר פה מקודם על איך בכלל מגיעים לבחור, איך עותרים אותו.
יובל יאמין: יש שרשרת של אישורים.
יובל יאמין: מפקד הבסיס צריך לאשר בכלל לגשת אליו, מיהו, למה הגענו אליו, מה המניע?
יובל יאמין: זה לא פישינג.
יובל יאמין: לא באים סתם למישהו תמים.
יובל יאמין: באים למישהו שיש מניע לגשת אליו.
יובל יאמין: אני צריך שהוא יהיה מעורב, שיהיה מחוכם, שהוא יביא לי מידע.
יובל יאמין: מה אני צריך מישהו תמים שלא חשוף לפלילים, הוא לא יעזור לי כמקור.
דפנה סידס-כהן: זה לא הופך אותו ללא תמים.
נירה שפק: יש לי בעיה בכלל עם התפיסה הזאת.
דפנה סידס-כהן: זה שהוא רואה את זה זה לא הופך אותו לפושע.
יוסי שיין: 18% נענים לבקשות.
יובל יאמין: נכון.
יובל יאמין: ומי שלא לא, וזה בסדר.
יובל יאמין: יש כאלה שגם מתחרטים תוך כדי התהליך, וזה גם בסדר.
יובל יאמין: מיקוד האיסוף, דובר פה מקודם, מיקדנו את האכיפה.
יובל יאמין: מה שמעניין אותנו אלו עבירות פשיעה חמורות, סחר באמל"ח, גניבות אמל"ח, נשקים, סחר בסמים, שימוש בסמים, הונאה, עבירות מין.
יובל יאמין: זאת אומרת שהמנעד פה רחב.
יובל יאמין: מישהו שמעשן בסוף שבוע בדיסקוטק בתל אביב פחות מעניין אותי.
יובל יאמין: יותר מעניין אותי שמישהו לא יעשן כשהוא בטייסת או בקו בעזה או כשהוא עולה על האמר בפעילות מבצעית.
יובל יאמין: "לא בכל מחיר", זה מונח שהטבעתי לרכזים.
יובל יאמין: הגעת לדירה, הבחור לא רוצה, לא מאיימים ולא שום דבר, אפשר גם בלעדיו.
יובל יאמין: "לא בכל מחיר", הם מצטטים אותי, וצוחקים עליי, ועשו לי חיקויים.
רם בן ברק: אבל יש את המוטיב האנושי שרוצה להצליח בגיוס.
יובל יאמין: אז שינינו גם את שיטת המדידה.
אביחי מיבר: הוא לא נמדד בזה.
יובל יאמין: הם לא נמדדים בזה.
יובל יאמין: כל המדידה השתנתה.
אביחי מיבר: אנחנו לא מודדים אותו בסוף בכמה הוא הצליח.
יובל יאמין: אני מודד עכשיו איכות, לא כמות.
אריה ברבינג: זה היה בעבר בממצאים שלנו, זה נגמר או הצטמצם.
יוסי שיין: זה חשוב.
יובל יאמין: בוודאי שזה חשוב.
אביחי מיבר: אני רוצה לגעת בדברים שנשאר לנו לעשות, כי לא את הכול עשינו.
אביחי מיבר: אחד, האריס נגע בזה, וזה כרגע נכנס לתוך תוכנית העבודה שאנחנו נכנסים אליה ב-2022, מערכת המידע של מצ"ח לא מתאימה, וזה עלה בתוך הדוח.
אביחי מיבר: אגב, זה עלה גם בדוח מבקר המדינה.
אביחי מיבר: אנחנו מתכוונים לטפל בזה, זה אירוע מורכב, אבל זאת מערכת שלא תומכת אותנו לא ביכולת בקרה ולא בהצפת פוטנציאל, ולא בכל המרכיבים שאנחנו צריכים לעולם המודיעיני.
אביחי מיבר: היא מערכת של פעם.
מירי פרנקל-שור: אבל זאת המלצה שהרמטכ"ל לא קיבל, נכון?
מירי פרנקל-שור: זה מה שהתכוונת.
אריה ברבינג: לא קיבל ולא תעדף את המשימה הזאת.
מירב בן ארי: לא תעדף את זה.
אביחי מיבר: הצלחנו להכניס את זה לתוכנית העבודה של אכ"א, זה נכנס לתוך 2022.
אביחי מיבר: עכשיו אנחנו בדיוני תוכנית העבודה, ואני מזהה בזה מרכיב חיוני.
רם בן ברק: קודם כול תלמד משהו מעבודת הכנסת.
רם בן ברק: היית צריך לבוא אליי לפני אישור התקציב, ואז הייתי דואג שיכניסו את מערכות המידע, כי הנושא הזה מאוד חשוב.
רם בן ברק: בפעם הבאה תזכור את זה.
מירי פרנקל-שור: אין דבר, נגיע לעל שינוייו הראשון ונדאג לזה.
אביחי מיבר: הדבר השני הוא שאנחנו צריכים לחזק יותר את המטה גם בהיקף וגם בבכירות שלו.
אביחי מיבר: היה פה חיזוק.
אביחי מיבר: בראייתי, ושוב, הגעתי אחרי כמה שנים שלא הייתי בתוך החיל, אני חושב שצריך להעלות את זה עוד מדרגה אחת בגלל הרגישות של הדבר הזה.
אביחי מיבר: אני זה שצריך למצוא לזה את הפתרון בתהליך הארגוני שאני עושה.
אביחי מיבר: הפער בניסיון, צריך להגיד שיש לנו עכשיו אנשי קבע, זה נכון, בניגוד לחיילים בגיל 19-18, אבל אנשי הקבע שלנו הם עם מעט מאוד ניסיון.
אביחי מיבר: זאת אומרת שהם אומנם אנשי קבע, הם יותר מבוגרים בגיל, אבל בסוף אני לא יכול להשוות אותם לאותם רכזים שעובדים במשטרת ישראל או בשירות הביטחון הכללי שיש להם עשרות שעות ניסיון.
אביחי מיבר: מה שאנחנו עושים כרגע, וגם זה כבר אושר לנו, זה לגייס יועצים [...] של מערכת הביטחון [...], נכניס אותם לתוך המרחבים שלנו ללוות את הרכזים שלנו בהקשרים של חניכה, של ייעוץ, להשתתף איתם בפגישות, כדי שיהיה עוד מישהו שהוא עם הרבה יותר ניסיון, שיוכל לתת לנו תמיכה.
אביחי מיבר: אנחנו מזהים את זה גם כצורך חיוני לחניכה של רכזי המודיעין שלנו וגם כדי להתמודד עם הפשיעה המורכבת, כי הפשיעה ברמות הרבה יותר גבוהות מפעם.
אביחי מיבר: לגבי תפיסת ההפעלה, וזה אחד הדברים שהאריס העיר לנו בוועדה שהוא עשה, הייתה תפיסה שמנסה להתמקד בחד-פעמיים.
אביחי מיבר: אם אתה נפגש עם מישהו, להוציא ממנו את כל מה שאתה יכול, כי זאת הזדמנות, כבר תפסת, בוא נוציא את כל המידע.
אביחי מיבר: אנחנו חושב-ים שהתפיסה הזאת לא נכונה, [...].
אביחי מיבר: זאת תפיסה הפעלה יותר מורכבת, בטח לרכזים שיש להם ניסיון של שנה-שנה וחצי, אבל לשם אנחנו רוצים להגיע, להפעיל פחות מקורות לאורך יותר זמן.
אריה ברבינג: זה יוריד את כמות המקורות, כי בין הפגישה הראשונה לשנייה, אתה מכיר את זה, הם חוזרים ברברס.
אריה ברבינג: מציעים לך הצעה לשת"פ, אתה הולך הביתה, והרבה פעמים אתה כבר לא חוזר.
אריה ברבינג: האתגר הוא שאנשים לא יחזרו, מצד אחד; מצד שני, מי שיחזור אתה מתחיל איתו עם בסיס טוב יותר ביחסים שבין מפעיל למופעל.
רם בן ברק: כמה מפעילים יש לך היום במצ"ח?
אביחי מיבר: [...] אנשי קבע וקצינים.
אביחי מיבר: אתם רואים [...] פניות.
נירה שפק: היחס הוא אחד לשניים, אחד לשלושה.
אביחי מיבר: הם פנו ל-[...] אנשים בשנה האחרונה.
רם בן ברק: ומתוכם [...].
נירה שפק: מתוך [...] שפנו אליהם - - -
אריה ברבינג: 18% הסכימו.
מירי פרנקל-שור: בדיוק ל-18% אני מכוונת.
מירי פרנקל-שור: למה אתם רואים את ה-18% כיותר [...]?
מירי פרנקל-שור: אני רואה אותם דווקא [...].
אביחי מיבר: הם הסכימו לעבוד איתנו.
מירי פרנקל-שור: אולי מתוך פחד, ודווקא אז הם צריכים יותר את המערכת, צריכים יותר את המעטפת.
אביחי מיבר: לכל אחד יש מניע אחר.
אביחי מיבר: אגב, לחלק מהם יש מניע אידיאולוגי.
מירי פרנקל-שור: אבל מה אתה אומר על זה?
אריה ברבינג: תחדדי לי את השאלה, כי אין פה מאה.
מירי פרנקל-שור: הם אומרים ש-18% מסכימים לעבוד.
מירי פרנקל-שור: אבל אני חושבת שבתוך ה-18%, ככל שאתה יותר צעיר בצבא יותר קשה לך לסרב, מה עוד שאתה לא יכול לשתף אף אחד.
מירי פרנקל-שור: אז פה דווקא מתבקשת, בהמשך לשאלת היו"ר, עוד מעטפת מקצועית דווקא ל-18% האלה.
נירה שפק: זה יותר מורכב.
אריה ברבינג: ראשית, כשבדקנו בוועדה את המספרים והנתונים שהיו בעבר היו בעייתיים יותר.
אריה ברבינג: זאת אומרת שמה שקרה, שהמפעל הזה היה יותר מפעל מאשר הפעלת BOT.
אריה ברבינג: יומינט זה BOT, זה בני אדם.
מירי פרנקל-שור: כי כמו שאתה כותב בדוח, הם היו צריכים להביא הישגים ועל זה הם נמדדו.
אריה ברבינג: לגבי ה-18% האלה מתוך [...] אלו מספרים סבירים כשאני משווה את זה גם למה שעשו אנשים שלי [...], אני משווה כי בסוף אלו בני אדם, אלו מספרים סבירים, לדעתי, אפילו תהיה עוד יותר ירידה.
אריה ברבינג: אנחנו מכירים את החיים ויודעים את הסטטיסטיקה.
אריה ברבינג: את אומרת שאלה בטח [...].
מירי פרנקל-שור: חלקם.
אריה ברבינג: אני מדבר בשפה אחרת, הם בעלי מניעים.
אריה ברבינג: אם הם חזרו בפגישה השנייה ייתכן שהם מונעים גם מפחד.
אריה ברבינג: התפקיד של המפעיל הוא להזיז את הפחד הצידה, כי אי-אפשר לבצע הפעלת מקורות באמצעות פחד לאורך זמן, זה לא עובד, זה גורם נזקים לשני הצדדים.
אריה ברבינג: ואלו אנשים שחשבו, כי יש להם מניעים או להפסיד או להרוויח.
אריה ברבינג: ויכול להיות שגם נוצר בינם לבין המפעיל איזשהו סוג של אינטראקציה שמאפשר את היחסים האלה.
אריה ברבינג: את צודקת שחלקם כנראה מונעים עדיין מפחד, אבל בסוף לא יעזור שום דבר, זה הביזנס.
אריה ברבינג: זה לא ביזנס נעים, כשאתה מריח את הידיים הריח בידיים הוא לא ריח נעים.
אריה ברבינג: הפעלת סוכנים, בוודאי בצבא, בוודאי בסיטואציה הזאת, היא רגישה.
אריה ברבינג: ועוד משפט.
אריה ברבינג: לדעתי, זה נאמר פה, אני אחדד, אני חושב שאת מרב ההשקעה צריך לעשות – אחד, ככל שיהיו מפעילים ותיקים יותר בגיל ובניסיון או שעברו איזשהם תהליכים, עשו קורס קצינים, הלכו פה, יצאו, לא משנה מה, זה ישפר הרבה מאוד, יצמצם את כמות האירועים, בוודאי את האירועים הקשים.
אריה ברבינג: כי הם יותר בוגרים, יותר מכילים, וכדומה.
אריה ברבינג: שניים, אני מתנגד מקצועית, אבל זה לא באזור החיוג שלי, להצעה להצמיד גם את אלוף המשנה.
אריה ברבינג: אף חייל לא ילך לאלוף משנה.
אריה ברבינג: הוא ילך למ"פ, והמ"פ ילך לזה, וכולם כבר ידעו שהיה מקור.
אריה ברבינג: אני חושב שזה מאוד מאוד בעייתי.
אריה ברבינג: נכון יהיה לשלב את אותם גורמים מקצועיים מהצד של המפעיל, עוד פעם, כדי שהוא יזהה, לתת לו כלי זיהוי.
אריה ברבינג: ואם הוא זיהה, לעשות עצירה במקום ולראות איך מטפלים באירוע.
אריה ברבינג: אבל בהפעלה כשיש יותר ממפעיל אחד, יש עוד בן אדם מפה, ומפקד משם - - -
נירה שפק: אבל זה לא שב"כ ולא מוסד.
אריה ברבינג: זה לא שב"כ, אבל אלו בני אדם.
מירב בן ארי: אבל זה עדיין חושף את כל המהות אם המפקד שלו יודע.
נירה שפק: אבל למפקד בצבא יש הגדרת תפקיד.
מירב בן ארי: אבל עדיין הוא יכול לשרוף אותו, זה יעשה לו רק נזק.
נירה שפק: הוא יכול לשרוף אותו, אבל גם חבר שהוא יספר לו יכול לשרוף אותו.
מירב בן ארי: המפקד בכלל לא צריך לדעת, זה לא האירוע בכלל.
נירה שפק: חסר לי בנתונים האלו שהוצגו כדי להבין את התהליך, א'.
נירה שפק: התחלתם להגיד את זה אבל זה לא ברור לי בנתונים, אתם אומרים שהגיוס בשנה, בואו נדבר במונחים שנתיים, [...]?
אביחי מיבר: לא, ל-[...] אנשים פנינו.
נירה שפק: אני מדברת על תהליך הגיוס.
נירה שפק: אני רוצה שתעשו לי סדר בזה, כי בעיני זאת מהות.
נירה שפק: היא טכנית, אבל היא חשובה.
נירה שפק: ל-[...] אתה פונה בשנה.
אביחי מיבר: פנינו השנה.
נירה שפק: ניקח את השנה.
נירה שפק: ל-[...] פנית השנה, מתוכם 20% אמרו "רוצה אני".
אביחי מיבר: כן, [...].
נירה שפק: יצא [...], בסדר.
נירה שפק: מתוך [...] שאמרו "רוצה אני", כמה מהם באו בנגלה השנייה ואמרו לך: "בעצם התחרטתי"?
נירה שפק: אני רוצה להגיד לך את התהליך שאני רוצה, כי זאת הלוגיקה שלי.
נירה שפק: אחרי זה, כמה מתוכם יש לך נשר, לא נפל, זאת מילה נוראית שהשתמשתם בה, נשר תוך כדי, כמה מתוכם ביקשו קב"ן?
נירה שפק: וכמה לא סיימו את השירות בגלל המצב שהביאו להם?
נירה שפק: כשנראה את כל הדרך הזאת אני אדע להגיד מה זה עושה לנפשו של המגויס.
נירה שפק: ואת זה לא קיבלנו כאן.
אביחי מיבר: אין לי כאן את הנתונים להכול, אבל אני יכול לעדכן על דברים שבדקתי, כי זה אחד הנושאים שהתעמקתי בהם.
נירה שפק: רצוי שיהיו.
נירה שפק: אחרי חקירה כזאת, ואחרי ועדה כזאת זה חשוב.
אביחי מיבר: אפשר להכין את הנתונים עוד פעם.
אביחי מיבר: אחד, ביקשתי לראות ותחקרתי, היו חמישה מקרים של מקורות שהגיעו אליי שגילו סימני מצוקה תוך כדי ההפעלה, ורציתי לדעת מה קרה עם כל אחד ואחד מהם.
אביחי מיבר: ומה שקרה זה באופן מיידי חשיפת מפקד לזה שהוא מקור, חבירה למפקד, לקחו את אותם אנשים לקב"ן, והודיעו להם שמפסיקה ההפעלה באותו הרגע.
יוסי שיין: זאת אומרת שהמפקד הוכנס אחרי שגילית מצוקה.
אביחי מיבר: מיידית, זה עניין של דקות.
יובל יאמין: סגירת מעגל, כולל קב"ן ומשפחה.
יוסי שיין: זאת אומרת שהמפקד הוכנס רק בשלב המצוקה.
אביחי מיבר: בשלב המצוקה.
אביחי מיבר: סגירת מעגל מהירה בשלב מצוקה.
יוסי שיין: המצוקה הזאת קשה?
יוסי שיין: בינונית?
אביחי מיבר: זה לא היה משנה, הרכז עזב את הכול, נסע במקום לאותו מקור, הגיע אליו, נגע בו, דיבר איתו, חיבר את המפקד, חיבר קב"ן.
אביחי מיבר: זה מה שמצאתי בחמישה מקרים שהגיעו אליי, זאת הפעולה שבוצעה.
יוסי שיין: זה המון.
נירה שפק: לא רק שזה המון, אני גם מבינה שאין נוהל לזה.
אביחי מיבר: חמישה מקרים בשנתיים.
נירה שפק: זאת התוצאה.
יובל יאמין: לא, זאת ההנחיה, זיהוי מצוקה אצל מקור.
יובל יאמין: זה חמישה בשנתיים.
נירה שפק: מה ההגדרות למצוקה אצל מקור?
אביחי מיבר: זאת תחושה של הרכז.
אביחי מיבר: הרכז הרגיש שהמקור במצוקה.
נירה שפק: זאת הבעיה שלי עם התחושה, התחושה של הרכז.
אביחי מיבר: זיהיתי שסך הכול הייתה פעולה ותגובה.
מירי פרנקל-שור: איך רכז יכול לזהות מצוקה אצל מקור?
מירי פרנקל-שור: הוא לא איש מקצוע.
נירה שפק: בדיוק, מה התהליך?
אביחי מיבר: הרכז מייצר מערכת יחסים אינטימית עם המקור, הם בקשר כל הזמן בטלפון, הם נפגשים.
אביחי מיבר: יש ביניהם איזשהו קשר, הוא יודע לזהות שמשהו קורה, זה המקצוע שלו.
נירה שפק: אבל ראינו תוצאה כזאת של יחס אינטימי, הדבר הזה בסוף כל כך עדין.
מירב בן ארי: אבל הציבור צריך לדעת.
מירי פרנקל-שור: זה לא המקצוע שלו.
אביחי מיבר: המקצוע שלו זה מפעיל מודיעין.
מירי פרנקל-שור: אבל זה לא זיהוי מצוקות אצל מקור.
רם בן ברק: חברים, אנחנו חוזרים לדיון מסודר.
יובל יאמין: נקודה אחרונה לגבי מפקדים.
יובל יאמין: לפני שבועיים עצרנו סגן אלוף בקריית ההדרכה, מפקד שלשיטתכם היו צריכים לשתף אותו, שמצלם בנות, זה כבר פורסם, אני יכול להגיד את זה, מחדיר מצלמות סמויות לחדרים ולמקלחות.
יובל יאמין: זה הגיע גם [...] של אחת הבנות.
יובל יאמין: יש לנו ארבעה רבי-סרנים עצורים היום בכלא, אחד על סחר באמל"ח, נאמר פה, שניים על עבירות מין, אחד על אינוס.
יובל יאמין: זאת אומרת שמפקדים לא חפים.
מירי פרנקל-שור: ברור.
יובל יאמין: ואי-אפשר לשתף פה את כולם.
רם בן ברק: ברור, ברור.
אביחי מיבר: חשוב לי לומר בהיבט הנתונים שאני יכול להגיד.
אביחי מיבר: בשנת 2019, ואני מתחבר למה שהאריס אמר, 33% מהחיילים הסכימו לשתף פעולה.
אביחי מיבר: אנחנו רואים ירידה באחוז, בדיוק אותה מגמה שדיברנו עליה כאן, "לא בכל מחיר", ולבדוק טוב לעומק את מי אתה מפעיל ואת מי אתה לא מפעיל.
אביחי מיבר: אני יכול להגיד לך שחלק גדול מהמקורות שבדקתי לא המשיכו אחרי 14 יום הפעלה, הם נקראים מקורות חד-פעמיים, ואחרי 14 יום בגלל שלא היה איתם עוד מגע ולא מסרו עוד מידע הם למעשה פוטרו והופסק איתם הקשר.
אביחי מיבר: זה אחוז גדול מהמקורות.
אביחי מיבר: בסופו של דבר לוקח זמן עד שמתפתח מקור שעובד לאורך זמן.
אביחי מיבר: נכון לעכשיו ביחידת מצ"ח, מהנתונים שאני מכיר ובדקתי אותם לפני שהגעתי לכאן, יש [...] מקורות קבועים שעובדים איתנו הרבה זמן, וכל היתר נמצאים בתווך שבין לבין.
יוסי שיין: אני מניח שאנשי קבע.
אביחי מיבר: לאו דווקא.
אביחי מיבר: זה יכול להיות גם חייל שמשרת עכשיו שירות מלא והוא לקראת סוף השירות.
יוסי שיין: אז הוא הפך למקור קבוע בצבא.
יוסי שיין: זאת אומרת שהשירות הצבאי שלו זה להיות מקור.
מירב בן ארי: יש לו תפקיד.
אביחי מיבר: יש לו תפקיד בצבא, ובנוסף הוא נמצא איתנו בקשר.
יוסי שיין: הבנתי את זה, היושבת-ראש.
מירב בן ארי: אני לא היושבת-ראש, הוא היושב-ראש, יוסי.
נירה שפק: מירבי, את צועקת כמו יושב-ראש.
יוסי שיין: את יושבת-ראש של דבר אחר.
מירב בן ארי: בסדר.
יוסי שיין: ברגע שהוא הפך למשרת קבע במשטרה הצבאית יש לו תפקיד נוסף.
רם בן ברק: את יושבת-ראש, נקודה.
רם בן ברק: חברים, אתם רוצים להוסיף עוד משהו?
אביחי מיבר: אלו המסרים המרכזיים שלנו.
רם בן ברק: נעשה דבר כזה, נעבור חבר כנסת, חבר כנסת, נשמע את ההערות שלהם.
רם בן ברק: נתחיל איתך, שיין, ובסוף אני אסכם.
יוסי שיין: כבר אמרתי חלק מהדברים, לא רוצה לחזור על עצמי.
יוסי שיין: אני חושב שצריך לעשות פה שינוי קודם כול בדימוי ובתפקודה של המשטרה הצבאית, זאת אפשרות, זאת אפילו הזדמנות.
יוסי שיין: אני חושב שצריך להעלות את קרנה של המשטרה הצבאית.
יוסי שיין: הנושא של מודיעין חשוב, ומכיוון שגם יש לנו פה את חברת הכנסת בן ארי, ונושא הפשיעה הפך להיות דבר כל כך מרכזי במדינה, יש לכם תפקיד חשוב.
יוסי שיין: אז קודם כול התפקיד שלכם צריך לקבל הגבהה מבחינת התפיסה הציבורית.
יוסי שיין: וברגע שהוא מקבל הגבהה הוא גם צריך לקבל תקצוב מתאים.
יוסי שיין: שתיים, הוא צריך להפוך לגיוס ברמה שונה לחלוטין מבחינת דימוי היחידה.